**Görbeháza Község Önkormányzata**

 **Képviselő-testületének**

**12/2018. (VI.01.) önkormányzati rendelete**

**a személyes gondoskodást nyújtó szociális ellátások helyi szabályairól szóló**

**3/2015. (II.27.) önkormányzati rendelet módosításáról**

Görbeháza Község Önkormányzati Képviselő-testülete a szociális igazgatásról és szociális ellátásokról szóló 1993. évi III. törvény 92. § (1) a), valamint a 132. § (4) bekezdésében kapott felhatalmazás alapján, Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva; Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2015.(VIII.14.) önkormányzati rendelete 6. melléklete alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága* véleményének kikérésével a következőket rendeli el:

**1. §**

1. A személyes gondoskodást nyújtó szociális ellátások helyi szabályairól szóló 3/2015. (II.27.) önkormányzati rendelet (a továbbiakban: Rendelet) 4. § (5) bekezdése helyébe a következő rendelkezés lép:

„(5) Házi segítségnyújtásban az a szociálisan rászoruló személy részesíthető, akinek gondozási szükségletét az intézmény vezetője - orvosi szakkérdésekben közreműködő háziorvos, kezelőorvos, fekvőbeteg intézmény orvosa - megállapította. „

1. A Rendelet 4. § (7) bekezdése helyébe a következő rendelkezés lép:

„(7) Ha a gondozási szükséglet – az annak vizsgálatáról szóló értékelő adatlap szerint – III. fokozatú, a szolgáltatást igénylőt az intézményvezető tájékoztatja a bentlakásos intézményi ellátás igénybevételének lehetőségéről. Ebben az esetben a szolgáltatást igénylő az intézményi elhelyezés időpontjáig házi segítségnyújtásra jogosult.”

1. A Rendelet 4. § (8) bekezdése hatályát veszti.

**2. §**

A Rendelet 6. §-a a következő (5) bekezdéssel kiegészül:

„(5) Fenntartó döntése alapján a szolgáltatás dokumentálására használandó Tevékenységnapló „Szolgáltatást igénybevevők aláírása” elnevezésű rovatának kitöltése mellőzhető.”

**3. §**

A Rendelet 11. §-a a következő (8) bekezdéssel kiegészül:

„(8) A személyi térítési díj megállapítása a szociális igazgatásról és szociális ellátásokról szóló 1993. évi III. tv. 116. § (3) bekezdésében és a személyes gondoskodást nyújtó szociális ellátások igénybevételéről szóló 9/1999. (XI. 24.) SzCsM rendelet 6. §-ában foglaltak figyelembevételével történik.”

**4. §**

 Ez a rendelet a kihirdetést követő napon lép hatályba.

 Giricz Béla Lászlóné Dr. Juhász Péter

 polgármester jegyző

Záradék:

A rendeletet kihirdettem:

Görbeháza, 2018. június 01.

Dr. Juhász Péter

jegyző